./data/phi0474/phi005/phi0474.phi005.perseus-lat2.xml
quid? si haec quae dico ipsius amici defensoresque iudicarunt, quid amplius vultis? adventu L  Metelli praetoris, cum omnis eius comites iste sibi suo illo panchresto medicamento amicos reddidisset, aditum est ad Metellum; eductus est Apronius  eduxit vir primarius, C  Gallus senator; postulavit  ab L  Metello ut ex edicto suo iudicium daret in Apronium, QVOD PER VIM AVT METVM ABSTVLISSET, quam formulam Octavianam et Romae Metellus habuerat et habebat in provincia  non impetrat, cum hoc diceret Metellus, praeiudicium se de capite C  Verris per hoc iudicium nolle fieri  tota Metelli cohors hominum non ingratorum aderat Apronio; C  Gallus, homo vestri ordinis, a suo familiarissimo L  Metello iudicium ex edicto non potest impetrare